สำนักงานตำรวจแห่งชาติออกมาตรการดูแลความสงบเรียบร้อยประชาชนและนักท่องเที่ยวช่วงเทศกาลปีใหม่
สำนักงานตำรวจแห่งชาติออกมาตรการดูแลความสงบเรียบร้อยประชาชนและนักท่องเที่ยวช่วงเทศกาลปีใหม่ เน้นการป้องกันการทำร้ายร่างกาย ทรัพย์สินและการกวาดล้างปัญหาอาชญากรรม

พลตำรวจเอก เฉลิมเกียรติ ศรีวรขาน รองผู้บัญชาการตำรวจแห่งชาติ เปิดเผยถึงมาตรการดูแลความสงบเรียบร้อยช่วงเทศกาลปีใหม่ ว่าได้จัดแผนและกำลังเจ้าหน้าที่ดูแลความปลอดภัยให้แก่ประชาชนและนักท่องเที่ยวอย่างเข้มงวด โดยเน้นการป้องกันเหตุการณ์ทำร้ายร่างกายและความเสียหายของทรัพย์สินทั้งแผนรองรับและแผนเผชิญเหตุ ตลอดจนการระดมกวาดล้างปัญหาอาชญากรรมระหว่างวันที่ 24 ธันวาคม 2561 - 2 มกราคม 2562  ในจุดเสี่ยง อาทิ สถานีขนส่ง ที่พักผู้โดยสาร แหล่งท่องเที่ยวสำคัญ ตรวจสอบบุคคลตามหมายจับ  ป้องกันเหตุทะเลาะวิวาท สืบสวนหาข่าวเชิงลึก ปิดล้อมตรวจค้นเพื่อเพิ่มความเข้มในการตั้งด่านตรวจบุคคลป้องกันการนำอาวุธปืน ยาเสพติด และสิ่งผิดกฎหมายมาใช้ในช่วงเทศกาลปีใหม่ เข้มงวดกับสถานบันเทิงให้ปฏิบัติตามกฎหมายห้ามไม่ให้ผู้มีอายุต่ำกว่า 20 ปีเข้าไปใช้บริการ ไม่ให้มีการพกพาอาวุธ ยาเสพติด ลักลอบเล่นการพนัน ควบคุมการเล่นประทัด ดอกไม้ไฟ และโคมลอยในพื้นที่เสี่ยงอันตราย

ส่วนแผนดูแลพื้นที่ที่จะมีการจัดงานนับถอยหลังปีใหม่ จะบูรณาการกับหน่วยงานที่เกี่ยวข้องดูและความปลอดภัยยังสถานที่ที่ได้รับความสนใจของแต่ละจังหวัด พร้อมกำชับให้เจ้าหน้าที่ตั้งจุดตรวจเพื่อสกัดกั้นไม่ให้มีการลักลอบนำยาเสพติด อีกทั้งยังมีโครงการประชารัฐร่วมใจ ดูแลความปลอดภัยบ้านประชาชน และสามารถแจ้งเหตุด่วนเหตุร้ายผ่านสายด่วน 191 หรือผ่านแอปพลิเคชันโปลิศไอเลิร์ทยูได้ตลอด 24 ชั่วโมง